ኢትዮ-ቴሌኮም የደንበኞች አገልግሎት ማዕከል አገልግሎትን ውጤታማ ለማድረግ እየሰራሁ ነው አለ
አዲስ አበባ፤ መስከረም 22/2006  (ዋኢማ) – የኢትዮ-ቴሌኮም የደንበኞች አገልግሎት ማዕከል አገልግሎትን ውጤታማ ለማድረግ እየሰራ መሆኑን አስታወቀ። ኩባንያው ለኢትዮጵያ ዜና አገልግሎት በላከው መግለጫ እንዳመለከተው የደንበኞች አገልግሎት ክፍሉን ራሱን በቻለ መንገድ በማዋቀር ቅሬታዎቻቸውን ጭምር በተገቢው መንገድና ጊዜ ለማስተካከል ጥረት እያደረገ ነው። ይህንንም ለማሟላት የ994 ነፃ የደንበኞች የመረጃ ማዕከልን በማቋቋም በተለያዩ የአገሪቱ ክፍሎች የሚደረገውን የብልሽት ምዝገባና መረጃ ማዕከል ወደ አንድ ጥሪ ማዕከል በማምጣት ተገቢውን አገልግሎት ከበቂ ክትትል ጋር ለመስጠት መዘጋጀቱን አመልክቷል። ማዕከሉን ዘመናዊ በሆኑ የአገልግሎት መስጫ መሣሪያዎች በማሟላትና መስተነግዶ የሚሰጡ ሠራተኞችን በመመደብ በአማርኛ፣ በእንግሊዝኛ፣ በኦሮምኛና በትግሪኛ ቋንቋዎች አገልግሎቱን እንደሚሰጥም ገልጿል። ከአገልግሎቶቹም ኩባንያውን የሚመለከት የተሟላ መረጃ መስጠት፣የብልሽት ምዝገባና ጊዜወን ጠብቆ መፈታቱን መከታተል፣የኢንተርኔት አገልግሎት ለመጠቀም የማስተካከያ መልዕክት በደንበኞች ስልክ በመላክ ማስተካከል ይገኙበታል። እንዲሁም የጥሪ ማሳመሪያ አገልግሎት መረጃና የውጭ አገሮችን መነሻ ኮድ መስጠት፣ለድህረ ክፍያ ደንበኞች ወርኀዊ የክፍያ መጠንን፣የክፍያ ቦታንና ወቅትን ማሳወቅም ሌሎቹ አገልግሎት ናቸው። እንደ ኢዜአ ዘገባ በደንበኞች የሚነሱ ቅሬታዎች ከአገልግሎት አሰጣጥ ጀምሮ በማዳመጥ መፍትሄ የሚያገኙበትን መንገድ ማመቻቸትና ለሚመለከታቸው ክፍሎች መረጃውን ማስተላለፍ በተጨማሪም በደንበኞች በተደጋጋሚ የሚነሱ ጥያቄዎችንና ግብዓቶችን በመጠቀም ማሻሻያዎችን ማድረግ እንደሚገኙበትም መግለጫውን ጠቅሶ ኢዜአ ዘግቧል።